Reeds op jeugde leeftyd openbaar hy 'n lewendige belangstelling in musiek en hy was in der waarheid maar slegs vier jaar oud toe hy vir die eerste maal 'n banjo in sy hande geneem het. Nadat hy 'n leidende aandeel in musiekaangeleenthede tydens sy skoolloopbaan gehad het, sluit hy op een-en-twintig jarige ouderdom by Hendrik Susan se orkes aan as banjospeler. In hierdie bekende orkes ontwikkel hy sy talent verder en tree later ook as 'n uitmuntende ghitaarspeler te voorskyn. Dit is dan ook met hierdie instrument wat hy sy grootste populariteit verwerf het.
Na 'n tydperk van twee jaar, waartydens hy as gevolg van drukke sakebedrywighede nie in noue voeling met die musiekwêreld verkeer het maak Tienie Coetzer nou weer sy buiging met hierdie banjokeurspel. As befaamde banjo- en ghitaarspeler was Tienie Coetzer by uitstek die persoon met die besondere gawe om hierdie sestien nommers uit te soek en vir die banjo te verwerk. Hierdie versameling immergewilde Engelse en Afrikaanse melodieë is die ware Jakob om 'n feestelike stemming te verleen aan danspartytjies en ander gesellighede. Die aansteeklike ritme wek onwillekeurig by 'n ieder en elk die begeerte om deel te hê in die lughartige atmosfeer deur saam te dans, te sing of te neurie. Ons is seker daarvan dat hierdie opname u sommer baie genot gaan verskaf. - omslag